Vil rapporten som kritiserer Joe Bidens hukommelse, avgjøre USA-valget?
Blir hukommelsen spikeren i kisten for Joe Bidens kandidatur? – Jeg vet hva i helvete jeg gjør, freser 81-åringen. En «sympatisk, velmenende, eldre mann med dårlig hukommelse»: 81 år gamle Joe Biden var synlig forbannet på formuleringen i en ny rapport. Den konkluderte med at hukommelsen hans er så elendig at han ikke kan dømmes for å ha rotet med graderte dokumenter. – Jeg er velmenende, og jeg er en eldre mann, og jeg vet hva i helvete jeg gjør, freste Biden til pressen fredag.  Nå fråtser internasjonale medier i Biden-tabber: Det hjalp sikkert ikke på Bidens humør at han på pressekonferansen kalte Abdel Fatah El-Sisi for president i Mexico. Riktig land er Egypt. – Jeg tror dette er veldig skadelig for Biden, sier Hilmar Mjelde, professor i statsvitenskap ved Høgskulen på Vestlandet.  Rot i garasjen At den Trump-oppnevnte statsadvokaten Robert Hur mener at Joe Biden ikke kan straffes for å ha hatt graderte papirer i garasjen, blant hundebur og rot, er jo egentlig gode nyheter for Biden. Men republikanere godter seg og mener tabbene beviser at han er uskikket til jobben som verdens mektigste mann. Og demokratene? Vel, de veksler mellom lett panikk i kulissene og å insistere offentlig på at Biden er en tipp topp kandidat. Både medlemmer og Biden-kampanjen skal nå mene at Biden må vise seg mer, for å vise dette.  På gaten i USA er åtte av ti velgere bekymret over Bidens mentale og fysiske helse, ifølge en meningsmåling. Legene trøster Biden Men hva sier legene? Vel, i amerikanske medier påpeker eksperter at to dagers intervjuer ikke er nok til å slå fast at Biden har kognitiv svikt.  Professor: Som Watergate Hilmar Mjelde tror folk flest blåser i legenes forbehold.  – Man kan ikke fortelle folk at deres egne øyne bedrar dem. Alle har en dement slektning, sier professoren.  Han sammenligner rapporten med Watergate-opptakene, som i sin tid felte president Richard Nixon.  – Samtidig er ikke Biden mer enn en Trump-dom unna at saken nøytraliseres, understreker Mjelde. Senil onkel i slåbroken Juseksperter trekker overfor The Washington Post paralleller til da Hillary Clinton ble etterforsket av FBI for å ha brukt sin private e-post.  – Trump fremstiller Biden både som diktator og en senil onkel som stikker av i slåbroken. Motstridende, men effektivt. De virker forbløffet over alt som går deres vei om dagen, sier Mjelde. – Er dårlig hukommelse relativt uskyldig i forhold til Trumps mange rettssaker?  – Begge deler er diskvalifiserende. Mange får dårligere hukommelse med alderen, men de er ikke president i USA. – Kan det tross alt ha vært bra for Biden at rapporten kommer nå og ikke nærmere valget?  – Nei. En enkeltstående episode kan folk overse, men ikke en serie med «seniorøyeblikk». Det er for sent å gjøre noe med dette, uansett. – Har alt bråket og støyen rundt Trump gjort ham nærmest uangripelig?  – En opposisjonskandidat tjener alltid på uro. Trump virker mer potent og ligger bedre an på målingene enn i 2016 og 2020.
Joe Bidens hukommelse trekkes i tvil i ny rapport. Republikanere mener rapporten viser at Biden ikke er skikket som president. Men leger sier at å blande navn og glemme under press er normalt. Man må testes over tid for å fastslå kognitiv svikt.  Norsk professor mener rapporten vil være skadelig for Biden uansett.